«И Шемалан ц1а чохь уггар хаза зуда яра. Шу1ант- аьлла ц1е тиллинера цунна Зандакъара шейха Г1еза-Хьаьжас. Бусалба дин т1е а эцийтинера. Имаман т1аьххьара зуда а дуьххьарлера безам а хилла чекхъелира и. Шемалс а массо ламароша санна, меттигера г1иллакхаш а лардеш балабора зударий. Ткъа х1ара…дагахь доцу Аллах1ан совг1ат хилла д1ах1оьттира. Иштта дийцара т1аьхьо шен дагалецамаш т1ехь Шемалан к1анта Мохьмад-Шепис. Сан дас имам Шемала Делий, пахамар дукха хьехаварна а, шена Дала делла нехан ойла йовзар вочу аг1ор ца дерзорна а хир дара иза. Майрачех цхьаъ волу наиб Акхберди Мохьмад Мазлакх яккха ваг1ийтича, эскар дукха хиларна т1елата ца х1оьттина вухавог1уш, нохчийн Чурттог1и олучу юьртахь т1аьхьа а кхиъна, Эвтархойн Ахьмада наибана т1едиллинера Мазлакхера хьоладен йо1, сурт санна хаза йолу Анна Улусова Шемале д1ало аьлла. Акхбердилава, йо1 т1ехь хилла йолу пайто къайла а яьккхина, вертана юкъа а хьарчийна, йийсар санна д1агайтинера иза Шемална. Стигал санна сийна б1аьргаш а, дашон басахь месаш а йолу йо1 шена ма-гиннехь, иза езаелира Шемална. Имаме леррина хьоьжучу йо1ана гира цуьнан ц1ен т1аьрсиган маьхьсеш, г1одах дихкина герзаш, хьаьрса маж, х1инца а къона суйнаш чохь лепа б1аьргаш.